CELEX: 62013CN0125
Language: fi
Date: 2013-03-14 00:00:00
Title: Asia C-125/13: Kanne 14.3.2013 — Euroopan komissio v. Euroopan unionin neuvosto

1.6.2013   
            
            
               FI
            
            
               Euroopan unionin virallinen lehti
            
            
               C 156/21
            
         Kanne 14.3.2013 — Euroopan komissio v. Euroopan unionin neuvosto
   (Asia C-125/13)
   2013/C 156/33
   Oikeudenkäyntikieli: englanti
   
      Asianosaiset
   
   
      Kantaja: Euroopan komissio (asiamiehet: K. Banks, A. Bouquet ja A. Szmytkowska)
   
      Vastaaja: Euroopan unionin neuvosto
   
      Vaatimukset
   
   
               —
            
            
               Turskakantoja ja turskakantoja hyödyntävää kalastustoimintaa koskevan pitkän aikavälin suunnitelman vahvistamisesta annetun asetuksen (EY) N:o 1342/2008 muuttamisesta 19.12.2012 annettu neuvoston asetus (EU) N:o 1243/2012 (1) on kumottava
            
         
               —
            
            
               kumotun neuvoston asetuksen vaikutukset on pysytettävä kohtuullisen ajan tuomion jälkeen eli enintään yhden täyden kalenterivuoden alkaen tuomion jälkeisen vuoden tammikuun ensimmäisestä päivästä ja
            
         
               —
            
            
               Euroopan unionin neuvosto on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Tällä kanteella komissio vaatii unionin tuomioistuinta kumoamaan turskakantoja ja turskakantoja hyödyntävää kalastustoimintaa koskevan pitkän aikavälin suunnitelman vahvistamisesta annetun asetuksen (EY) N:o 1342/2008 muuttamisesta 19.12.2012 annetun neuvoston asetuksen (EU) N:o 1243/2012 pysyttäen kuitenkin tämän asetuksen oikeusvaikutukset kohtuullisen ajan tässä asiassa annettavan tuomion jälkeen eli enintään yhden täyden kalenterivuoden alkaen tuomion jälkeisen tammikuun ensimmäisestä päivästä.
   Komission kanteella on seuraavat kolme kanneperustetta:
   
               a)
            
            
               Ensimmäisessä kanneperusteessaan, joka koskee oikeudellista virhettä riidanalaisen asetuksen oikeusperustassa (SEUT 43 artiklan 2 kohdan rikkominen), komissio väittää, että neuvosto teki virheen jakaessaan komission ehdotuksen ja hyväksyessään sen osittain SEUT 43 artiklan 3 kohdan nojalla, koska asetuksen olisi pitänyt perustua kokonaisuudessaan, kuten komissio oli ehdottanut, SEUT 43 artiklan 2 kohtaan. Riidanalainen asetus sisältää säännöksiä, jotka eivät kuulu 43 artiklan 3 kohdan soveltamisalaan; tämä määräys voi tarjota perustan vain kalastusmahdollisuuksien vahvistamiseen ja jakamiseen liittyville toimenpiteille.
            
         
               b)
            
            
               Toisessa kanneperusteessa, joka koskee ensin mainitusta oikeudellisesta virheestä johtuvaa oikeudellista virhettä siltä osin kuin kyse on päätöksentekomenettelystä ja Euroopan parlamentin institutionaalisista oikeuksista osallistua tavalliseen lainsäätämisjärjestykseen sekä Euroopan talous- ja sosiaalikomitean institutionaalisista oikeuksista tulla asianmukaisesti kuulluksi (SEUT 294 artiklan ja SEUT 43 artiklan 2 kohdan rikkominen), komissio väittää, että neuvosto hyväksyi kyseessä olevan ehdotuksen osittain yksinään eikä Euroopan parlamentti osallistunut sen hyväksymiseen kuten se olisi siihen osallistunut tavallisessa lainsäätämisjärjestyksessä, eikä Euroopan talous- ja sosiaalikomiteaa kuultu asianmukaisesti.
            
         
               c)
            
            
               Lopuksi kolmannessa kanneperusteessa, joka koskee riidanalaisen asetuksen antamista ilman komission ehdotusta tai komission ehdotuksen luonteen perustavanlaatuista muutosta (ranskaksi dénaturation) (SEU 17 artiklan ja SEUT 43 artiklan 3 kohdan rikkominen), komissio toteaa, että se, että neuvosto jakoi ehdotuksen, ja tästä johtuva muutos osassa sen oikeusperustaa on johtanut perustavanlaatuiseen muutokseen komission ehdotuksen luonteessa, mikä on vastoin komission yksinomaista aloiteoikeutta.
            
         
      (1)  EUVL L 352, s. 10